Anden fase med opgravning af asfalt midt i det trafikerede kryds ved Nørreport og Kystvejen indledes sent fredag aften. Bilister, der kommer nordfra ad Kystvejen, kan forvente at skulle på en lille omvej.

Annonce

Bilister, der kommer nordfra ad Kystvejen, kører en lille omvej i møde.

Det sker, når Aarhus Letbane sent fredag aften fortsætter med at grave og lægge skinner tværs over krydset ved Kystvejen og Nørreport.

I stedet for at fortsætte frem til Sverigesgade ad Kystvejen, skal bilister i stedet dreje til højre ved Østbanetorvet, fortsætte frem ad Nørre Boulevard og her dreje til venstre ad Nørrebrogade.

Herfra kan bilister køre frem mod Nørreport, Sverigesgade og Kystvejen.

Sent fredag aften starter anden fase med opgravning af asfalt midt i krydset.

Det sker primært i nattetimerne for at forstyrre trafikken mindst muligt.

Til gengæld kan det medføre støj for de nærmeste naboer.

Lørdag og to uger frem etableres skinnerne i krydset.

Når anden faser afsluttes i slutningen af uge 40, venter to yderligere faser i Nørreport-krydset, inden arbejdet med at lægge skinner er færdigt.

Det sker i oktober og november.

Arbejdet med letbanen langs havnefronten forventes at være færdigt i begyndelsen af 2017.